google/wiki40b huggingface dataset:
Encyklopedia Polski

Lenkijos enciklopedija (lenk. Encyklopedia Polski) – vienatomė gausiai iliustruota enciklopedija lenkų kalba.

Apimtis

Encyklopedia Polski sudaro 808 puslapių. Joje pateikiama Lenkijos istorija bei kultūra.
Pranas Griušys

Pranas Griušys (g. 1955 m. gegužės 23 d. Medsėdžiuose, Klaipėdos raj.) – Lietuvos dailininkas.

Biografija

1982 m. baigė Lietuvos dailės institutą. Nuo 1983 m. Vilniaus dailės akademijos Kauno dailės instituto dėstytojas, 1989–1993 m. Pramoninės dailės fakulteto dekanas. Nuo 2004 m. profesorius.

Kūryba

Tapyboje plėtoja fotorealizmo principą, kartais tapo pagal senas nuotraukas, taiko iliuzionistinio paveikslo trompe l'œil, magiškojo realizmo stilistiką. Būdingos senųjų tapybos meistrų (Džordžonės, Engro ir kt.) kūrinių parafrazės, aliuzijos į modernistinės tapybos kryptis (pvz., neoimpresionizmą). Svarbesni paveikslai: „Autoportretas istoriniame muziejuje“, 1985 m., „Napoleono armijos persikėlimas per Nemuną 1812 metų birželio 12 d.“, 1986 m., „Laimingoji – tai aš, arba Sugedęs šaldytuvas“, 1995 m., „Veneros sapnas“, 1998 m., „Miegantis sargas“, 1999 m., triptikas „Gaisrininkų kova su vaivorykšte“, „Banalus siužetas“, abu 2000 m., „Pamiškė“, 2003 m. Nuo 1982 m. dalyvauja parodose Lietuvoje ir užsienyje (Italijoje, Latvijoje).
Dvigubas meilužis

Turinys

Buvusį modelį Kloją jau ilgą laiką kankina pilvo skausmai. Nerasdamas priežasties, ginekologas nukreipia ją pas psichiatrą. Ši pradeda lankytis pas gydytoją Lui, kurį po keleto susitikimų įsimyli. Jiedu apsigyvena kartu ir netrukus Lui jai pasiperša.
Kartą mieste Kloja sutinka Polį, identišką Lui dvynį, taip pat psichoanalitiką. Ji užsirašo į jo priėmimą svetimu vardu ir sužino, jog jie su Lui tikrai yra dvyniai, nors pats Polis tvirtina, kad brolio neturi. Kloja toliau lanko jo seansus ir taip pat tampa meilužiais.
Kloja taip pat sužino, kad anksčiau Polis turėjo merginą vardu Sandra ir nusprendžia sužinoti daugiau apie ją. Aplankiusi šios motiną, ji sužino, kad Lui, apsimetęs Poliu, išprievartavo Sandrą. Supratusi esanti neščia, ji megino nusižudyti, tačiau liko neįgalia, o Polis pasistengė daugiau neturėti jokių ryšių su broliu ir buvusia mergina. Grįžusi namo ginčo metu Kloja nužudo Lui ir pati netenka sąmonės.
Atsigavusi ligoninėje ji sužino, kad jos pilvo skausmus kėlė joje esanti cista – parazitas dvynys, sukeliantis jai haliucinacijas: Pilis neturi brolio, o Klojos ir Sandros motina yra tas pats žmogus. Iš tiesų Sandra – tai jos pačios sesuo dvynė, kurią motinos nėštumo metu „prarijo“ pati Kloja...
Atminties nutekėjimas

Atminties nutekėjimas (angl. memory leak) programavimo klaidos sukeltas nenormalus sistemos darbas, kuomet sukurtų duomenų struktūrų (įrašų, masyvų, objektų) neatsikratoma net ir tada, kuomet jie tampa nebereikalingi. Programai ilgiau veikiant, tokios struktūros kaupiasi, užimdamos vis daugiau kompiuterio atminties, kol programa nebegali toliau normaliai dirbti. Atminties nutekėjimą gali sukelti tiek klaidos vykdomoje programoje (neatsikratoma visų nuorodų į nebenaudojamus objektus), tiek ir vykdančioje sistemoje (netinkamas šiukšlių rinkiklio darbas).
Šis defektas ypač kenkia ilgai dirbančioms programoms (serveriams, tekstų redaktoriams ir pan). Aptikti ir pašalinti atminties nutekėjimą paprastai gana sunku.
Višakio Rūdos šaltinėlis

Višakio Rūdos šaltinėlis – šaltinis, esantis Višakio Rūdoje, Kazlų Rūdos savivaldybėje, miško masyve, apie 0,3 km į šiaurės rytus nuo Višakio Rūdos girininkijos. Viena iš lankytinų vietų Kazlų Rūdos urėdijoje.

Aprašymas

Šaltinėlis Višakio Rūdoje labiausiai žinomas savo gydančiomis savybėmis, todėl laikomas šventu. Apie jo atsiradimą byloja du pasakojimai. Pasak pirmojo, prieš 1700 metus, kai miškai aplink Višakio Rūdą priklausė Sapiegoms, Sapiegų miško eigulys tamsoje miške paklydo. Patraukė tiesiai per pelkę. Brisdamas sušlapo kojas. Laimingai parėjo namo, išsimiegojo. Rytą nuėmė tvarsčius nuo skaudamos kojos, kuri jau keletą metų buvo žaizdota, nepagydoma. Pamatė, kad žaizda nubalusi, sumažėjusi. Eiguliui šovė į galvą mintis, kad žaizdą bus paveikęs pelkės vanduo. Jis nuėjęs prie pelkės, nusileidęs nuo smėlėto kranto, dairėsi, kur patogiau prieiti, ir pamatė visai netoli kranto iš dugno srovenantį mažytį šaltinėlį. Žmogus pamanė, kad geriau žaizdas plauti švariu vandeniu. Nuėjo, nusiplovė. Taip jis padarė keletą kartų, ir žaizdos užgijo. Pagal kitą pasakojimą, iš kažkokio karo grįžo aklas kareivis. Gerai nematė kelio, tai ėjo kur pakliuvo. Prisėdęs poilsio prie čiurlenančio šaltinėlio, numalšino troškulį ir nusiprausė. Staiga praregėjo. Žmogus puolė ant kelių, pradėjo melstis, dėkoti Dievui už tokią didelę laimę. Tada pasirodė jam švenčiausioji Mergelė Marija ir liepė apie tai pasakoti žmonsėms.
Šaltinėlio kompleksą sudaro dvi koplyčios. Viena viršuje, ant kalno, antra apačioje, pakalnėje, ant šulinėlio, iš kurio semiamas vanduo, juo prausiamasi, plaunamos skaudamos vietos. Kai statė Višakio Rūdos bažnyčią ir nugriovė buvusią koplyčią, tai iš rąstų likučių ant kalniuko, prieš šaltinėlį, pastatė koplytėlę. Per pačius didžiausius Višakio Rūdoje Šv. Baltramiejaus atlaidus joje aukojamos Šv. Mišios, vyksta gegužinės pamaldos. Naujas bokštelis virš šulinėlio įrengtas 1927 m., nupirkta nauja švč. Mergelės Marijos statula. Apie šaltinėlį, privežus smėlio, išpilta aikštelė, takelis, mediniai laiptai, vedantys nuo kalno prie šulinėlio.
Greta yra palaidota vokiečių kareivių (išlikęs vienas kapas), teritoriją žymi paminklinis akmuo. Netoliese įrengta stovyklavietė „Šaltinėlis“. Tai Višakio Rūdos kaimo vasaros švenčių ir kitų masinių susibūrimų vieta. Šią vietą pamėgę vietiniai kaimo gyventojai, dažnai lankosi įvairūs svečiai. Stovyklavietėje gausu įvairių lauko baldų, pastatyta stoginė nuo lietaus, yra laužavietė, aikštelę galima panaudoti žaidimams, pasistatyti palapines, yra tualetai, mašinoms statyti vieta. Prie stovyklavietės stūkso miško gaisrų stebėjimo bokštas.
Šaltinėlio vardu Višakio Rūdoje pavadinta viena iš gatvių, šį vardą turi vietos kaimo kapela.
Toronto Maple Leafs

Istorija

1917 m. Monrealyje įvyko Nacionalinės ledo ritulio asociacijos (NHA) susirinkimas, kuriame buvo nutarta leisti įkurti ledo ritulio komandą Toronte. 1917-1918 m. sezone pasivadinę Toronto vardu jie pradėjo žaisti NHA lygoje, sezono pabaigoje pakeitę pavadinimą į Toronto „Arenas“, bet dėl finansinių sunkumų kitą sezoną jie pasitraukė iš lygos. 1919-1920 m. sezone Toronto komanda atsikūrė su naujais savininkais ir nauju vardu Toronto „St. Pats“. Toks vardas buvo pasirinktas, norint pritraukti airius, kurių didelė bendruomenė gyveno Toronto mieste. 1927 m. vasario mėn. Conn Smythe nusipirko Toronto „St. Pats“ ir Toronto „Maple Leafs“, suteikdamas I Pasaulinio karo kovos dalinio pavadinimą.
Beketas

Gyventojai

1930 m. Bekete gyveno 2 350 gyventojų. 2002 m. Rumunijos gyventojų surašymo duomenimis, miestas turėjo 3 864 gyventojų, iš kurių 3 675 buvo rumunai ir 187 romai.
Rio Klaras

Istorija

XIX a. pr. Rio Klaro vietoje pradėtas vystyti žemės ūkis. 1857 m. sudaryta San Žuan do Rio Klaro savivaldybė.
Juozas Bliūdžius

Biografija

1971 m. baigė Punsko bendrojo lavinimo licėjų, 1977 m. – Varšuvos Žemės ūkio akademiją, pradėjo dirbti Trumpalio kolūkyje. Vėliau septynerius metus mokė chemijos Punsko licėjuje. 1985–1990 m. buvo išrinktas Lenkijos lietuvių draugijos pirmininku. Įstojo į Lenkijos Jungtinės darbininkų partiją, išrinktas šios partijos Punsko valsčiaus pirmuoju sekretoriumi. Šiose pareigose išbuvo iki komunistinės santvarkos Lenkijoje 1990 m. žlugimo. Grįžo prie pedagoginio darbo: mokytojavo Punsko pagrindinėje mokykloje ir licėjuje, trejus metus ėjo direktoriaus pavaduotojo pareigas. Nuo 1997 m. iki pat išėjimo į pensiją 2006 m. vadovavo Punsko pagrindinės mokyklos ir gimnazijos kompleksui. 2006 metais išrinktas Seinų apskrities Tarybos nariu. Lenkijos lietuvių mokytojų sąjungos pirmininko pavaduotojas, o nuo 2004 m. – pirmininkas.
Vedęs: žmona Gražina, sūnūs Donatas, Arūnas ir Justinas.
Radža joga

Radža joga (skr. राजयोग = rājayoga-, „karališkoji joga“) – jogos kryptis, glaudžiai susijusi su meditatyvaus proto ugdymu (dhjana). Remiasi daugiausia Patandžalio „Jogasūtra“. Radžajogos sąvoka pradėta vartoti XII–XIII a., kad jogos mokykla nebūtų painiojama su besiklostančia nauja tantrinės hatha jogos srove.
Ši joga susijusi su samkhjos tradicija, pabrėžia skirtumą tarp purušos ir prakritės. Radža jogos tikslas – kaivalja – sąmoningo suvokėjo išsivadavimas iš gunų (kančios priežasties). Indijos filosofijos tėkmėje karališkoji joga minima tiesiog kaip joga. Radža jogoje Yšvara laikomas ne kūrėju, o į gunas neįsipainiojusiu puruša.
XIX a. radža jogos sąvoką atgaivino Svamis Vivekananda, „Jogasūtrą“ prilyginęs radža jogai. Brahmakumarių judėjime radža joga vadinamos šio judėjimo meditacinės praktikos, nieko bendro neturinčios su „Jogasūtros“ principais.
Adomaitiškiai (Luokesa)

Istorija

XVIII a. pabaigoje Adomaitiškių palivarkas priklausė Radvilai.
B-20

Kūrimo istorija

Patrankos konstravimo darbai buvo pradėti dar 1941 m. Liepos 11 d. išėjo TSRS Valstybinio gynybos komiteto nutarimas Nr. 106 „Apie 20 mm Berezino aviacinės patrankos bandymus“ (Об испытании 20 мм авиационной пушки Березина). Buvo planuota iki liepos 16 d. atlikti dviejų patrankų gamyklinius bandymus, o iki 18 d. paruošti 3 patrankas poligoniniams bandymams. Liepos 25 d. buvo numatyta dvi sparnines patrankas sumontuoti lėktuve Il-2, o vieną variklinę patranką – naikintuve LaGG-3 atlikti skrydžio bandymus.
TSRS ginkluotės liaudies komisaras Vladimiras Novikovas memuaruose rašė, kad pirmą kartą patranka bandoma buvo tik 1943 m. pabaigoje. Jo žodžiais pagrindiniai techniniai sunkumai buvo su perdaroma spyna ir uoksu.  Sunkumų priežastis, ko gero, buvo ta, kad ŠVAK patrankos šovinių tūtelės buvo atbrailinės, o UB kulkosvaidžio naudojamų 12,7 mm šovinių tūtelės buvo beatbrailės.
Patrankos buvo naudotos lėktuvuose LaGG-3, La-5, La-7, Jak-1, Jak-3P, Jak-7b, Tu-2, Il-2 ir Il-10.
Damaro universitetas

Damaro universitetas – modernus viešasis universitetas Damare, Jemene. Tai didžiausias universitetas šalyje. Įkurtas 1996 m. birželio 17 d.
Tailandas

Kalbos

Oficiali šalies kalba yra tajų, kuri yra gimininga kitoms Pietryčių Azijos kalboms. Ja kalba maždaug 85 % Tailando gyventojų. Šalyje yra kalbama keliais šios kalbos dialektais, o bendrinė tajų kalba yra paremta Bankoke vartojamu jos dialektu.
Šiaurės rytų teritorijose yra kalbama tajų kalbai giminingos lao kalbos dialektu, o šalies pietuose malajai musulmonai daugiausiai vartoja savo malajų kalbos dialektą. Tailando kinai vartoja įvairius kinų kalbos dialektus. Be to, šalyje yra vartojama daug genčių kalbų. Anglų kalba yra privalomas dalykas mokyklose, bet laisvai kalbančių žmonių yra labai mažai, ypač kaimuose.
Mikytai (Pagėgiai)

Istorija

Žinoma, kad jau 1634 metais Mikytuose stovėjo smuklė, o iki 1736 m. kaime apsigyveno Kulmo teise naudojusis piligrimė (vok. Piligrimmin Witwe – „piligrimė našlė“). Kaip tik tuo metu kūrėsi Mikytų palivarkas. Kaimas pagyvėjo kai buvo nutiesta siaurasis geležinkelis Pagėgiai-Smalininkai. Iš Tilžės per Karalienės Luizos tiltą, plento pakraščiu, iki Mikytų siaurojo geležinkelio stotelės buvo nutiesta elektrinio tramvajaus linija. Kaime 1914 metais vyko kruvinos kautynės, kai iš Rytprūsių besitraukiančius Rusijos armijos dalinius pasivijo ir kulkosvaidžių ugnimi atakavo Vokietijos 2-asis Tilžės landšturmo batalionas.
Didžiųjų kelių sankryža sovietmečiu vadinta Tautų draugystės kryžkele.
1992 m. birželio 20 d. vokiečių bendrijos „Edelveisas“ rūpesčiu atidengtas paminklinis ansamblis 1944-1947 m. badu mirusių ir nužudytų Rytprūsių gyventojų ir „Vilko vaikų“ atminimui (aut. Angelė Jūratė Aleksandravičienė). Paminklas atnaujintas 2014 m.

Pavadinimo kilmė

Manoma, kad kaimo pavadinimas kilo iš Mikytos vardo, kuris apsistojo pirmasis šiose vietose.
Flegmatizatorius

Flegmatizatorius (angl. phlegmatisator; phlegmatizer) – į sprogstamąją medžiagą (SM) įmaišoma medžiaga, kuri mažina SM jautrumą išoriniams poveikiams – smūgiui, trinčiai, kibirkštims ir kt.
Viena dažniausių flegmatizatorių grupių yra kai kurie naftos produktai su lydymosi temperatūra 50-80°С (parafinas, stearinas, cerezinas, petrolatumas ir kt.), sintetiniai polimerai ir jų mišiniai. Kartais į flegmatizatorių įmaišo ir dažiklių, todėl flegmatizuota sprogstamoji medžiaga būna spalvota.
Algirdas Butkevičius (1939)

Algirdas Vladislovas Butkevičius (g. 1939 m. vasario 16 d. Dainiūnų kaime, Biržų rajonas) – žurnalistas, tautodailininkas, literatas, kraštotyrininkas.

Biografija

Baigęs Pabiržės vidurinę mokyklą, studijavo Vilniaus universitete. Mokytojavo Pasvalio rajono Krinčino, Rimkūnų ir Deglėnų aštuonmetėse mokyklose, dirbo Biržų rajono laikraščio „Biržiečių žodis“ redakcijoje laiškų, žemės ūkio skyrių vedėju, redaktoriumi. 1990–1995 m. Biržų rajono savivaldybės tarybos narys, tarybos pirmininko pavaduotojas. Parengė ir išleido informacinius leidinius „Biržų kalendorius“ (1991–1993), "Biržų kraštas. Etnomuzika“, eilėraščių ir drožinių knygą „Metų laiptai“, redagavo monografiją apie Vabalninką. Vienas iš knygos „Biržų istorijos apybraižos“ autorių. Lietuvos žurnalistų sąjungos Aukštaitijos zonos apybraižos konkurso laureatas ir prizininkas. 2014 metų Antano Macijausko premijos laureatas. Biržų rajono savivaldybės Garbės pilietis.
Sukūrė apie 40 ąžuolo skulptūrų. Svarbiausi darbai: paminklas Sibiro tremtyje nukankintiems mokytojams Užušiliuose, paminklas kanklininkui Petrui Lapienei, paminklas tremtiniams Biržų geležinkelio stotyje, paminklas 1863 metų sukilėliams Biržų girioje, paminklas mokslininkui T. Grotusui Likėnuose ir kt. 2012 m. suteiktas meno kūrėjo statusas. Už Biržų krašto atminties ir garbės žadinimą skirta 2012 m. „Biržų garbės“ nominacija.
Sutuoktinė Ona, vaikai Vaidotas ir Alma.
Félix Vallotton

Feliksas Valotonas (pranc. Félix Vallotton, 1865−1925 m.) – iš Šveicarijos kilęs dailininkas, kuris XIX a. pabaigoje buvo susijęs su Paryžiaus nabių grupe. Tapytojas, grafikas, iliustratorius, skulptorius ir literatas.

Biografija

Feliksas Valotonas gimė 1865 m. gruodžio 28 d. Lozanoje (Šveicarija). 1882 m. jis persikėlė į Paryžių, mokėsi Žiuljano akademijoje vadovaujamas Žiulio Lefevro. 1889 m. atstovavo Šveicariją pasaulinėje parodoje Paryžiuje. Jo paveikslas „Vasaros maudynė“, sukarikatūrinta to meto plenero ir saloninės dailės versija, sukėlė skandalą 1893 m. Nepriklausomųjų dailininkų draugijos parodoje. XIX a. pabaigoje F. Valotonas intensyviai dirbo su medžio raižiniais. Kartu su P. Gogenu buvo svarbiausiu dailininku, padėjusių atgaivinti šią grafikos rūšį. Jis taip pat kūrė litografijas, eksponavo kartu su nabių grupe. Jo grafikos kūriniams būdingos plokštuminės figūros, supaprastintos, abstrakčios formos, simbolizmo dailės ir japonų estampų įtaka. F. Valotonas atsiliepė į to meto politinius įvykius („Ataka“, „Manifestacija“, abu 1893 m.). 1898 m. vokiečių dailės kritikas Julius Meier-Graefe parašė monografiją apie dailininką. Šiais metais La Revue blanche publikuota garsiausia dailininko 10 grafikos kūrinių serija „Intymumai“, vaizdavusi vedybinio gyvenimo epizodus. F. Valotonas kūrė iliustracijas žurnalams ir knygoms.
1899 m. F. Valotonas vedė pasiturinčią našlę Gabrielle Rodrigues-Henriques, kuri buvo meno dilerio Aleksandro Bernheimo duktė, kas atvėrė dailininkui kelią dažnai eksponuoti Bernheimo Jaunesniojo galerijoje Paryžiuje. 1900 m. jis priėmė Prancūzijos pilietybę. Apie 1900 m. F. Valotonas pradėjo labiau užsiimti tapyba. Jis kūrė natiurmortus, peizažus, aktus, portretus, interjero scenas supaprastinto realizmo stilistika, kuriai buvo būdingi ryškūs kontrastai tarp šviesos ir šešėlio. 1903 m. įvyko pirmoji jo personalinė paroda Bernheimo Jaunesniojo galerijoje. Apie 1907 m. jis parašė romaną „Žudikiškas gyvenimas“ (La Vie meurtrière), kuris buvo išleistas 1930 m. po menininko mirties su jo iliustracijomis. Pirmasis pasaulinis karas (1914−1918) įkvėpė dailininką naujiems grafikos kūriniams po apie 15 metų pertraukos. Paskutiniaisiais gyvenimo metais dailininko sveikata buvo suprastėjusi, jo menas buvo praradęs paklausą. Feliksas Valotonas mirė nuo vėžio 1925 m. gruodžio 29 d. Paryžiuje. Jis rašė dailės kritiką, buvo parašęs neišleistų pjesių.
Robot Entertainment

Istorija

2010 m. liepos 10 d. kompanija pranešė, kad jie dirba prie dviejų žaidimų; vienas iš jų bus RTS žanro žaidimas, panašus į „Age of Empires“ seriją. Žaidimą išleis „Microsoft Game Studios“.
2010 m. rugpjūčio 17 d. buvo pranešta apie naują žaidimą „Age of Empires Online“. Žaidime vaizdas bus kiek kitoks nei ankstesniuose serijos žaidimuose, t. y. bus „pieštinis“, primenantis animacinį filmuką. „Robot“ pažadėjo, kad tai nepakeis žaidimo stiliaus.
L. James Sullivan

Leroy James Sullivan, L. James Sullivan, Jim Sullivan – JAV šaunamųjų ginklų konstruktorius. Žinomas kaip šaunamųjų ginklų sumažintų variantų kūrėjas. Jis buvo vienu pagrindinių 5,56 mm lengvojo kulkosvaidžio Ultimax 100 kūrėjų. Jis prisidėjo kuriant šautuvus Ruger M77 ir M16, Stoner 63 ir Ruger Mini-14 (tai sumažintos šautuvų AR-10, Stoner 62 ir M14 versijos).
Po 2007 m. Salivenas ėmė labai kritiškai atsiliepti apie M16 ir M4 šautuvus, kurių kūrime dalyvavo.
Lietuviai Amerikos Vakaruose

Lietuviai Amerikos Vakaruose – mėnesinis iliustruotas laikraštis, pradėtas leisti 1962 m. San Franciske ir 1964 m. Los Andžele.

Istorija

Skirtas JAV Ramiojo vandenyno pakrantės valstijų lietuviams.
Redaktorius-leidėjas Antanas Skirius.
Ý

Ý (ý) arba Y su akcentu – raidė senovės skandinavų, islandų, farerų ir turkmėnų kalbos abėcelėse, čekų ir slovakų kalbose naudojama kaip balsės y ilgoji forma.
TEO LT

Istorija

Pertvarkant Lietuvos ryšių sistemą, 1992 m. sausį pašto ryšiai perduoti valstybės įmonei „Lietuvos paštui“, o telefonų ryšiai – valstybės įmonei „Lietuvos telekomui“. Ruošiantis privatizavimui, 1997 m. birželį „Lietuvos telekomas“ įregistruotas akcine bendrove.
1998 m. liepą „Lietuvos telekomą“ privatizavo Švedijos įmonės „Telia“ ir Suomijos įmonės „Sonera“ konsorciumas „Amber Teleholding A/S“. Šis įsigijo 60 proc. akcijų. 1999 m. rugpjūtį, toliau vykdant privatizavimo programą, įmonės darbuotojai iš valstybės įsigijo 4,97 proc. akcijų. 2000 m. birželį valstybė viešo akcijų pardavimo būdu pardavė 25 proc. akcijų Lietuvos ir užsienio investuotojams. Tuo pačiu metu bendrovės akcijos buvo įtrauktos į Vilniaus vertybinių popierių biržos Oficialųjį prekybos sąrašą.
2002 m. gruodį strateginiai akcininkai susijungė į jungtinę įmonę „TeliaSonera AB“. 2003 m. valstybė pradėjo atlyginti Lietuvos piliečiams už valstybės išperkamą nekilnojamąjį turtą įmonės akcijomis. 2003 m. sausį „Lietuvos telekomas“ prarado išimtinę teisę diegti ir teikti fiksuotojo telefono ryšio paslaugas Lietuvoje.
2006 m. gegužę „Lietuvos telekomas“ pakeitė pavadinimą į TEO LT, AB. 2009 m. rugsėjo ir spalio mėn. „TeliaSonera AB" įgyvendino oficialų siūlymą ir padidino turimų akcijų dalį iki 64,90 procento. 2011 m. birželį „TeliaSonera AB" perėmė iš savo antrinės įmonės „Amber Teleholding A/S“ kontrolinį akcijų paketą. 2012 m. gegužės ir birželio mėn. „TeliaSonera AB", sudarydama tiesioginius bei biržos sandorius ir įgyvendinusi oficialų siūlymą, padidino savo valdomų akcijų dalį iki 88,15 proc.
2015 m. spalį buvo oficialiaI pranešta, kad „TEO“ įsigis 100 proc. „Omnitel“ akcijų iš „TeliaSonera". Oficialiai sandoris užbaigtas buvo 2016 m. 
2015 m. lapkritį į Konkurencijos tarybą dėl „TEO“ ir „Omnitel“ Konkurencijos įstatymo pažeidimo kreipėsi kabelinės televizijos, „Bitė“ bei „Telecentras“. Konkurencijos taryba atmetė skundą, nes „Omnitel“ įsigijimui, nei jos sujungimui su „Teo LT“ tarybos leidimo nereikia. Pasak tarybos, šiam sandoriui leidimo prašyti nereikėjo, nes sandoris nelaikomas koncentracija. Dar iki jo abi bendroves kontroliavo ta pati savininkė – Švedijos „TeliaSonera“.
2016 m. „TEO“ plačiajuosčio interneto prieigų skaičius didėjo 3,4 proc. ir metų pabaigoje siekė 404 tūkstančių. Iš jų šviesolaidinio interneto prieigų skaičius augo 9,3 proc. ir metų pabaigoje pasiekė 246 tūkstančius.
2017 m. vasario 1 d. Teo susijungė su Omnitel ir „Baltic Data Center“ ir persivadino į Telia Lietuva. „TEO" bendrovė „Omnitel“ akcijas įsigijo už 220 mln. eurų. Po „Telia Lietuva“ vardu apjungtos „Teo“, „Omnitel“ ir „Baltic Data Center“ tapo daugiausiai telekomunikacijų, IT ir TV paslaugų teikiančia bendrove Lietuvoje. Susijungusi įmonė buvo pavadinta „Telia Lietuva“. 
„Telia Lietuva“ pirmojo 2017 m. ketvirčio pajamos, lyginant su tuo pačiu laikotarpiu 2016 m., padidėjo 3,3% iki 85,3 mln. 
2017 m. gruodį „Telia Lietuva“ su „Bitė Lietuva“  ir „Tele2“ į lygias dalis pasidalino (33,3 proc. kiekviena)  „UAB Mobilieji Mokėjimai” akcijas.
Lisgaro rinkimų apygarda

Lisgaro rinkimų apygarda - nuo 1871 m. iki 1988 m. buvusi rinkimų apygarda Kanadoje (Manitobos provincija), renkant žemutinius Kanados parlamento rūmus. 1870 m. Manitobos aktu (Manitoba Act) įkūrus naują provinciją, jos pirmasis vicegubernatorius Adams George Archibald 1871 m. pagal Akto nuostatas patvirtino 4 rinkimines apygardas Žemiesiems rūmams (angl. House Of Commons), pranc. Chambre des communes , Lisgaro buvo viena iš jų. Pirmuosius rinkimus laimėjo John Christian Schultz, Archibald priešininkas. 1987 m. apygarda panaikinta, 1988 m. pateko į kitų apygardų (Brandon-Souris, Lisgar-Marquette ir Provencher) sudėtį.
David A. Kolb modelis

David A. Kolb eksperimentalaus išmokimo modelis

Kolb’o modelio dėka atsirado asmeninių mokymosi būdų apibūdinimai ir jų nustatymai. Individams gali būti labiau pageidautinas vienas iš keturių mokymosi tipų: Derinimas, Konvergavimas, Skleidimas arba Suvokimas – priklausomai nuo to, kaip jie mokosi eksperimentalaus išmokimo modelio metu. Nors Kolb’o modelis yra labai plačiai priimtas ir yra paremtas tvirtais empiriniais įrodymais, neseniai atlikti tyrimai rodo, kad šie mokymosi būdai turi daug trūkumų.
PFK Spartak Plovdiv

Istorija

Komanda 1967–1982 m. priklausė Botev Plovdiv klubui, vėliau atsiskyrė.
Senasis tiurkų raštas

Kilmė

Senojo tiurkų rašto kilmė nežinoma. Iš išvaizdos ženklai primena gotų, graikų, etruskų, finikiečių ženklus. Populiariausia teorija senąjį tiurkų raštą kildina iš aramėjų rašto, į Vidurinę Aziją patekusio per Pehlevi ir Sogdo raštus (naudoti Irane) arba per Kharošthi raštą (Pietų Azijoje). Kita teorija šį raštą kildina iš kinų rašto ir tamgų (tiurkų–mongolų naudotų simbolių). Gali būti, kad tiurkų raštas susidarė savarankiškai. Kinų šaltiniuose minima, kad Šiongnu žmonės tarpusavyje bendravo raižytomis lentelėmis.

Ženklai

Senasis tiurkų raštas rašytas iš dešinės į kairę. Sudarytas abugidos principu – balsiai žodžio viduryje dažniausiai praleidžiami. Kadangi tiurkų kalboms būdinga balsių harmonija, o balsiai dažniausiai nežymimi, jų kietumą ir minkštumą parodo skirtingi priebalsiai. Perrašoje kietą eilę žymintys priebalsiai žymimi ¹, o minkštąją – ². Priklausomai nuo vietos ir laikotarpio ženklai gan ryškiai skiriasi.
Piliakalnių piliakalnis (Vilkaviškis)

Aplinkiniai piliakalniai

Pajevonio piliakalnis - 15 km
Šakių piliakalnis - 18 kmŠukių piliakalnis - 16 km
Misviečių piliakalnis - 17 kmMeškučių piliakalnis - 20 km
Kumelionių piliakalnis - 19 kmVištyčio piliakalnis - 17 kmNaujienėlės piliakalnis - 6 km
Liudvinavo piliakalnis - 19 kmPavištyčio piliakalnis - 18 kmPapiliakalnių piliakalnis - 10 kmMenkupių piliakalnis - 6 km
Kampinių piliakalnis 10 km
Jaunimas (Kaunas)

Jaunimas – mėnesinis iliustruotas laikraščio „Tėvynės sargas“ priedas, leistas 1925–1926 m. Kaune.

Istorija

Leido Lietuvos krikščionių demokratų partija. Spausdino Spindulio spaustuvė Kaune. Išėjo 15 numerių.
Informavo apie „Pavasario“ sąjungos uždavinius ir veiklą, propagavo partijos idėjas, svarstė jaunimo gyvenimo problemas krikščionišku požiūriu, ragino jaunuolius domėtis krašto praeitimi, tautosaka. Bendradarbiavo B. Barkauskas, Juozas Eretas, V. Vilutis ir kt.
Redagavo Juozas Paukštelis.